## L’IVCR+i inicia els treballs de restauració d’obres d’imatgeria i teixits procedents de Picanya, Paiporta, Chiva i la Torre danyats per la riuada

*** Les actuacions consistiran en la neteja i consolidació de les peces, a més de la recomposició de les parts fracturades perquè puguen tornar a estar al culte en les seues esglésies
* Els treballs es duran a terme en les instal·lacions del Complex Socioeducatiu Penyeta Roja cedides per la Diputació de Castelló**

L’Institut Valencià de Conservació, Restauració i Investigació (IVCR+i), dependent de la Conselleria d’Educació, Cultura, Universitats i Ocupació, iniciarà els treballs de restauració de diverses obres escultòriques, procedents de parròquies de Picanya i Paiporta, així com tèxtils de Chiva i la Torre, que van ser afectats per la riuada del passat 29 d’octubre.

Estes peces han sigut traslladades des del seu lloc d’origen a les instal·lacions del Complex Socioeducatiu Penyeta Roja, cedides per la Diputació de Castelló. Una de les funcions principals que té encomanades l’IVCR+i és la conservació i restauració del patrimoni cultural valencià, per això s’ha gestionat un encàrrec perquè done suport i ajuda en la recuperació d’este patrimoni.

En concret, es tracta de cinc peces d’imatgeria procedents de la parròquia de la Mare de Déu de Montserrat de Picanya; tres de la parròquia de Sant Jordi Màrtir i una de la de Maria Immaculada, les dos a Paiporta, així com diversos elements tèxtils de les parròquies de Sant Joan Baptista de Chiva i la Mare de Déu de Gràcia de la Torre.

Les obres es troben cobertes de fang i brutícia a conseqüència de la inundació dels temples en els quals es trobaven, la qual cosa fa necessària la seua neteja. Així mateix, moltes tenen desperfectes ocasionats pels colps rebuts d’altres objectes que anaven surant sobre l’aigua, la qual cosa ha provocat esvorancs o pelades, entre altres.

En alguns casos, estos colps han ocasionat trencaments de parts de les imatges com braços, peus, mans o parts de la mateixa imatge. La policromia també està afectada, està molt fràgil, trencadissa, en alguns casos ha perdut intensitat de color pel fang.

Davant esta situació, els treballs que faran els especialistes consistiran principalment a consolidar i netejar les imatges i teixits i recompondre les parts fracturades que siga possible, amb la finalitat que puguen tornar a estar al culte en les esglésies.

**Detall de les peces**

Les escultures procedents de la parròquia de la Mare de Déu de Montserrat de Picanya sobre les quals s’actuarà són les següents: una talla policromada i daurada de Sant Josep, obra de Francisco Teruel Francés; un Cor de Jesús en fusta policromada i daurada (anònim); una imatge de vestir de talla de fusta policromada de l’Assumpció de la Mare de Déu, de Francisco Germán Ferrer; i dos talles policromades dels sants Abdó i Senén, obra de Virgilio Sanchis Sanchis.

Quant a les peces procedents de Paiporta, es durà a terme la restauració d’un Crist Jacent en fusta policromada; una anda processional i un Sant Josep, també en fusta daurada i policromada. Totes presents en la parròquia de Sant Jordi Màrtir; així com la imatge de la beata Francinaina Cirer, sense policromar, de la parròquia de Maria Immaculada.

Quant a les peces tèxtils de la parròquia de Sant Joan Baptista de Chiva, els elements sobre els quals es treballarà en Penyeta Roja són: una estola de seda brodada en fils metàl·lics i lluentons daurats; un joc de corporals, cobrecalze i maniple en teixit llaurat de color lila; una casulla, collet i dalmàtica de terno en seda beix, brodat en fils metàl·lics, cordons i lluentons daurats; i una capa pluvial i casulla del tern de tissú brodat en plata amb fils metàl·lics, cordons i lluentons platejats.

També es restaurarà un estendard del Sagrat Cor de Jesús en ras brodat amb fil metàl·lic i polícroms i pintat, rescatat de la parròquia de la Mare de Déu de Gràcia de la Torre.

Fecha: 07/08/2025